AARHUS: New York Times ved det. Det samme gør Vogue og CNN. Og nu kommer der så endnu et udenlandsk medie med en anbefaling af Aarhus. Det er bloggen Travel Lemming, der kårer "30 Emerging Destination", altså rejsedestinationer, der måske ikke er så kendte endnu, men som er på vej opad - og nummer 14 på den liste hedder Aarhus, Denmark.

- For at være helt ærlig, så er Aarhus ikke så meget en by som det er verdens mest cool nabolag, skriver Travel Lemming, som amerikaneren Nathan Hake står bag.

Her bliver steder som Aros, Marselisborg Slot, Den Gamle By og Tivoli Friheden fremhævet, og så er skribenterne store fans af de mange cykler, som drøner rundt i Aarhus.

- Cykling er vævet ind i Aarhus - så meget, så byen tilbyder besøgende at låne en gratis. Snup en og cykl ned gennem den charmerende Møllestien eller rundt blandt den moderne arkitektur på havnen, foreslår Travel Lemming.